ས་སྐྱའི་སྲིད་དབང་ཉམས་རྒུད་དུ་འགྲོ་ཚུལ།

ས་སྐྱ་བའི་སྲིད་དབང་ཉམས་རྒུད་དུ་གྱུར་བའི་རྒྱུ་རྐྱེན་དང་ཉམས་རྒུད་དུ་འགྲོ་ཚུལ་ནི། དེ་ཡང་ ས་སྐྱའི་གདུང་རབས་ཀཀ ལས། གདན་ས་འདིས་བོད་སྤྱི་ལ་དབང་བསྒྱུར་བ་ནི་བདག་ཉིད་ཆེན་པོ་བཟང་པོ་དཔལ་ཞེས་ཡོངས་སུ་གྲགས་པ་དེའི་ཡན་ཆད་ཡིན་ལ། དེ་ནས་བླ་བྲང་ཁག་བཞིར་གྱེས། ཞེས་པ་ལྟར། ཁོང་གི་སྔ་རྗེས་སུ་བཙུན་མོ་དྲུག་ཁབ་ཏུ་བཞེས་པར་སྲས་སྲོས་བཅུ་ལྷག་འཁྲུངས། རྗེས་སུ་རབ་བྱུང་བསྒྲུབས་ཏེ་རབ་བྱུང་ལྔ་པའི་མེ་རྟ་སྤྱི་ལོ་ 1306 ལོར་ས་སྐྱའི་གདན་སར་ཕེབས་ནས་དགོན་བདག་མཛད། ཤིང་བྱི་སྤྱི་ལོ་ 1324 ལོར་བདག་ཉིད་ཆེན་པོ་བཟང་པོ་དཔལ་སྐུ་གཤེགས། ལོ་དེར་ཁོང་གི་སྲས་རྣམས་ཕན་ཚུན་མ་མཐུན་པར་གོང་མའི་ཏི་ཤྲི་ཀུན་དགའ་བློ་གྲོས་ཀྱིས་གཅུང་པོ་རྣམས་ལ་བླ་བྲང་སོ་སོར་བགོས། རབ་བྱུང་དྲུག་པའི་ས་གླང་སྤྱི་ལོ་ ༡༣༤༩ ལོ་ནས་ས་སྐྱའི་བཞི་ཐོག་བླ་བྲང་དང༌། ལྷ་ཁང་བླ་བྲང༌། རིན་ཆེན་སྒང་བླ་བྲང༌། དུས་མཆོད་བླ་བྲང་བཅས་བླ་བྲང་ཁག་བཞི་པོའི་ནང་ཁུལ་འགལ་བ་སྔར་ལས་ཛ་དྲག་ཏུ་གྱུར་ཏེ། དཔོན་ཆེན་དབང་ཕྱུག་བརྩོན་འགྲུས་ཀྱིས་གཙོ་བོ་བྱས་པའི་ལྷ་ཁང་བླ་བྲང་གཞན་པ་གསུམ་གྱི་ཕྱོགས་ཁག་བཅས་ཁག་གཉིས་སུ་གྱེས་པའི་བར། སྲིད་དབང་འཕྲོག་རེས་ཀྱི་འཐབ་རྩོད་ཚབས་ཆེན་ཞིག་བྱུང་བ་དང་ཆབས་ཅིག་བོད་སྤྱིའི་དབང་བསྒྱུར་ཡང་ཚགས་སུ་མ་ཚུད་པའི་ཁར། ཡོན་གོང་མའི་ནང་ཁུལ་ཡང་ཉམས་རུལ་དུ་གྱུར་བས། ས་གནས་ཁག་གི་བདེ་འཇགས་ལ་མི་ལྟ་བར་རང་གི་དགའ་བདེའི་འཚོ་བ་ལོངས་སུ་སྤྱོད་པ་ཁོ་ནས་དུས་འདའ་བའི་གནས་སུ་སླེབས། ཡོན་རྒྱལ་རབས་ཀྱིས་རྒྱབ་སྐྱོར་བྱས་ནའང་ས་སྐྱ་བའི་ནང་ཁུལ་དུ་འཐབ་འཁྲུག་དང་གསོད་རེས་སོགས་ཀྱིས་སྤྱི་ཚོགས་ལ་གཡོ་འགུལ་བྱུང་བ་དང༌། ས་སྐྱ་ལ་དམག་དྲངས་ཏེ་ས་སྐྱ་བ་ཕམ་པར་བཅུག་སྟེ། དཔོན་ཆེན་དབང་ཕྱུག་བརྩོན་འགྲུས་གསོན་པོར་བཟུང་བ་བཅས་སྡེ་གཟར་མང་པོ་བྱུང་བ་བརྒྱུད། རབ་བྱུང་དྲུག་པའི་ཤིང་རྟ་སྤྱི་ལོ་ 1354 ལོར་བཀའ་བརྒྱུད་ཕག་མོ་གྲུ་པས་ས་སྐྱའི་དབང་ཆ་ཡོངས་སུ་འཕྲོག་ནས་ས་སྐྱ་བས་བོད་ལ་དབང་བསྒྱུར་བྱེད་པའི་མཇུག་བསྒྲིལ་བ་ནི་དཔྱིད་ཀྱི་རྒྱལ་མོའི་གླུ་དབྱངས་ལྟར་རོ།།